# Die Schedelsche Weltchronik (deutsch):186

| 185 <<<Vorheriges Blatt | Die Schedelsche Weltchronik Blatt CLXXXVI | Nächstes Blatt>>> 187 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXXV verso:

JOhannes der .xix. ein ro$^e$mer kom in mu$^e$essigkeit in den babstthumb vnd hanndlet nichts gedechtnus wirdigs vnd starb im fu$^e$nften iar seins babstthumbs.
SErgius der vierd auch ein ro$^e$mer nach dem benanten Johanne babst erkorn was eins he[i]lligen lebens vnd angenems wandels. auch vor. vnd in dem babstthumb. gein den armen mylt. gein den freu$^e$nden vnd dienstpern wunsam. gein den straflichen senftmu$^e$ttig. gein den vngehorsamen sytsam. vnd solcher klu$^o$gheit vnnd fu$^e$rsichtigkeit das in allem seinem babstthumb nichtz gehandelt wardt darinn er als versewmlich oder schuldig het mu$^e$gen geachtet werden. dann er keret (als denn die bischoff alle billich thun solten) alles sein gemu$^e$et hin zu got. alle ding vorbetrachtlich vnd wolhanndlende auß seiner angepornen natur vnd gu$^o$tsittigkeit. Auß diss babsts rat vnd vermanung haben die welschen fu$^e$rsten diser zeit in kraft gemayner pu$^e$ntnus die sie miteinander macheten die sarracen in kurtzer weil auß sicilia vertriben. Dieweil die ding in welschem land vnd in apulia also gehandelt wurden vnd in welschem land vnd schier in aller werlt tewrung vnd sterben herrschet do starb diser heilligst Sergius. im dritten iar seins babstthumbs. vnnd ru$^o$et der stu$^o$l darnach acht tag.
BEnedictus der acht ein tusculaner hat nach angang seins babstthumbs kayser heinrichen den andern nach aufsatzung babsts Gregorii des fu$^e$nften mit der kron des kaiserthumbs begabet. vnd sich in allen sachen darnach desselben kaisers schutzs vnnd schirms gepraucht. Aber er wardt nach absterben desselben seins beschirmers des babstlichen stu$^o$ls entsetzet vnd ein andrer an sein statt geordnet. doch vertru$^o$ge er sich mit seinen widersachern vnd ihener babst wardt außgetriben vnd diser Benedictus wider eingesetzt. Vnlang darnach im .xii. iar seins babstthumbs starb er. Ettlich sagen. vnnd sunderlich Damianus der lerer das ein bischoff disen Benedictum auff eim schwartzen pferd sitzende eins tags in einer ayno$^e$de gesehen vnd gefragt hab. auß was vrsachen er also auff eim schwartzen pferdt ryte. do hab benedictus gesprochen. wie er so gar swerlich gepeinigt wu$^e$rdt. vnnd dem bischoff ein ende gezaigt dohin benedictus ettlich gelt verborgen het. vnd an den bischof begeret solch gelt in seinem namen den armen zeraichen. dann was gelts vormals in gestalt des almu$^o$sens gegeben worden wer das wer ime nit ersprießlich gewesen darumb das es auß rawberey eroberet wer worden. dem thet der bischoff volg vnd verließ alßpald auch sein bistthumb vnd vnderstu$^o$nd sich eins clo$^e$sterlichen lebens.
JOhannes der .xx. ein ro$^e$mer wardt zu babst zu der zeit als cunrat an des gestorben kaiser Heinrichs statt kayser erkorn wardt. von dem er darnach die kaiserlichen kron empfieng. der dann von den ro$^e$mern nachfolgend mit auffru$^o$r vnd o$^e$ffenlichen kriegen angefochten vnd durch desselben kaiser cunrats macht vnd gewalt erledigt wardt mit bedroung wo die ro$^e$mer den babst zebeku$^e$mmern nit vermeyden wo$^e$lten das er inen den tod vnd außtilgung zufu$^e$egen wo$^e$lt. Er starb im .xii. iar seins babstthumbs.
BEnedictus der .ix. ein tusculaner wardt als ein vntu$^e$chtig. vnachtwirdig vnd vnwitzig mensch von den ro$^e$mern auß dem babstlichen su$^o$l geworffen vnd iohannes der sabinisch bischoff. darnach Siluester der drit genant an sein stat genomen. vnd doch nach .xlix. tagen wider außgetriben vnd Benedictus widerumb eingesetzt. Vber wenig tag darnach hat diser Benedictus auß besorgknus voriger geferlichkeit einem ertzdiacon iohannes genant des babstthumbs freylich abgetretten. Oder (als ettlich sagen) den verkauft. darumb ist diser benedictus billich von aller menigclichem beschuldigt vnd auß go$^e$ttlichem gericht verdambt. vnd nach seinem todt ettlichen menschen in grawsamer erschro$^e$ckenlicher gestalt sein vbeltat klagende erschynen. darumb entstu$^o$nd auch die .xiiii. zwayung vol schand vnd ergernus zwischen disem benedicto vnnd andern.

## CLXXXVI recto:

HEinrich der ander ein hertzog zu bayern ist in dem iar der menschwerdung christi tausent vnd drey nach absterben kaysers otten des dritten durch die teu$^e$tschen churfu$^e$rsten sich erstlich irs verlihnen rechtens der chur geprauchende zu kaiser erkorn worden vnd hat .xxii. iar geregirt. vnd wiewol er von ettlichen geschihtbeschreibern fu$^e$r den ersten Heinrichen gezelt wu$^e$rdt so sind doch ettliche sein schriften vnd brieff zu babenberg gesehen worden darinn er sich Heinrichen den andern geschriben hat. Darzu so wirdt er auch von ettlichen geschihtbeschreibern Heinrich der ander genant. vnd diser zal wo$^e$llen wir vns auch in den nachfolgenden beschreybungen halten. Sein zukunft in welsche land verzohe sich auf .xii. iar von vil krieg wegen. die er mit den gallis vnd mit den von metz het. Darnach wardt er zu eim ko$^e$nig des reichs von Willigiso dem Mayntzischen bischoff gesalbet. Er hat ime die Winden zinsper gemacht. Darnach von babst Benedicto dem achten die kaiserlichen bekro$^e$nung empfangen. vnd seinen ersten heerzug gein capuam gefu$^e$ert vnd die sarracen darauß vertriben. vnd die statt Troiam in den enden apulie gelegen von den burgern eingenomen. daru$^e$ber laystbu$^e$rgen empfangen vnd sich widerumb gein rom gefu$^e$egt. Diser kaiser Heinrich wz ein fast cristenlicher fu$^e$rst vnd heilliger man. der mit ku$^e$negunda seiner gemahel die iunckfrawschafft oder himlische keu$^e$schheit hielt. vnd auß irer beder rat vnd anraytzung warden ko$^e$nig Stephan zu hungern vnd sein vnderworffens volck zum cristenlichen glawben bekeret. dann er vermehelt sein schwester demselben ko$^e$nig. Nw lebet er also kewschlich vnd heilligclich mit seiner gemahel das ir yedes in dem tod an wunderzaichen leu$^e$chtet. dann sie ließen in irem leben nichtz zu go$^e$tlicher ere geho$^e$rigs vnderwegen. vnd stifteten das babenbergisch bischofthumb. dasselb mit vil gu$^e$ttern vnd zierden begabende. vnd auch die bischoflichen stifte Hyldeßheim (alda er von kind auff erzogen vnd gelert ward) Magdeburg Straßburg Meichsen Mersenburg (die von den nahend geseßnen winden zerru$^e$det waren) wider auffgerichtet. Zu letst nach vil kriegen in beheym. teu$^e$tschemland. vnd in welschem land geu$^e$bet starb er an vil wunderzaichen nach seinem tod scheynende.
COnradus der ander vom vrsprung ein schwab. oder (als ander wo$^e$llen) von gepurt ein franckreichischer. vnd auß der mu$^o$ter von den ersten Franckreichischen ko$^e$nigen (die von Troya komen) entspringende wardt nach absterben kaiser Heinrichs von den churfu$^e$rsten in teu$^e$tschen lannden ko$^e$nig erkorn. der dann dauor vnder kaiser Heinrichs ritterschaft ein hawbtman gewesen was. Diser ko$^e$nig Cunrat verweylet sein zukunft in welsche land schier drey iar. In mittler zeit macheten die welschen fu$^e$rsten vnnd vo$^e$lcker wider disen cunraten ein pu$^e$ntnus also. wenn er in welsche land ko$^e$me das sie ine mit gewappenter hand außtreiben wolten. Do solchs an ine gelanget do fu$^e$ret er ein groß heer in welsche land. Vnd als ime aber zu mayland widerstand beschahe do verheeret vnd verwu$^e$estet er die landschaft darumb vnd belegeret die stat mit bedroung nit abzeziehen bis er die statt verprennet vnd geebnet het. Als aber der ertzbischoff zu Co$^e$lne am heilligen pfingsttag in einer kirchen nahend bey der statt das ambt der heilligen mess hielt vnd durch den gaist gesehen vnd disem Cunraten gesagt das sant Ambrosius der patron daselbst den teu$^e$tschen die außtilgung oder den tod gedroet het wo sie nit abzu$^e$hen. do brache er mit seim heer auff zohe gein rom vnd empfienge die kaiserlichen kron. zwischen Eudonem dem englischen vnd rudolffum dem burgundischen ko$^e$nigen Darnach zohe er auß rom vnd ließ welsche land befridet vnd zohe wider die winden vnd hungern die bestritte er. vnd starb zu letst in nidern vttrich im .xvii. iar seins reichs.
Im dritten iar kaiser Heinrichs erschine ein scheu$^e$hlicher comet hyn vnd her flammen vmb sich strewende. Item im sibenden iar desselben kaisers wardt die sunn verfinstert vnd der mond plu$^o$tfar gesehen. vnd beschahe ein großer erdpidem. So fyel ein prinnende fackel oder seuln gleich wie ein thurn mit großem hal von himel. So wardt ein prunn in dem lothringischen land in plu$^o$t gekert ku$^e$nftigen iamer hungers vnd sterbens fu$^e$rku$^e$ndende. dann darauff kom schier in aller werlt ein solche tewrung vnd pestilentz das in welschen landen mer lewt mit tod vergiengen dann lebendig bliben.
* ↑ 6203. Jahr der Welt, 1004 n. Chr.
* ↑ 6213. Jahr der Welt, 1014 n. Chr.
* ↑ 6223. Jahr der Welt, 1024 n. Chr.
* ↑ Bamberg
* ↑ Hildesheim
* ↑ Meissen
* ↑ Merseburg
* ↑ Wenden, damals Sammelbegriff für die slawischen Stämme östlich der Elbe
* ↑ Böhmen
* 1 2 Italien
* ↑ fränkischen, nicht französischen